**เรื่อง การขับเคลื่อนการพัฒนาเศรษฐกิจฐานรากและประชารัฐจังหวัดอ่างทอง**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

รัฐบาลกำหนดนโยบายสานพลังประชารัฐและขับเคลื่อนเศรษฐกิจฐานรากและประชารัฐ เพื่อลดความเหลื่อมล้ำ สร้างรายได้และความเข้มแข็งทางเศรษฐกิจของรัฐบาล โดยให้คณะกรรมการประสานและขับเคลื่อนนโยบายสานพลังประชารัฐประจำจังหวัด (คสป.) ดำเนินการตามบทบาทหน้าที่คู่ขนานไปกับบริษัทประชารัฐรักสามัคคีอ่างทอง (วิสาหกิจเพื่อสังคม) จำกัด ให้บรรลุตามเป้าหมายและครอบคลุมกลุ่มเป้าหมาย อย่างกว้างขวางทั่วถึงมากขึ้น ซึ่งจังหวัดอ่างทองมีการแต่งตั้งคณะกรรมการประสานและขับเคลื่อนนโยบาย สานพลังประชารัฐประจำจังหวัด (คสป.) จำนวน 1 คณะ เรียบร้อยแล้ว มีผู้ว่าราชการจังหวัดอ่างทอง เป็นประธานและมีหน่วยงานขับเคลื่อน (Drive value : D1 – D7) และหน่วยงานสนับสนุน (Enable Value : E1 – E5) ทั้งภาคเอกชนและประชาชน เป็นคณะกรรมการระดับจังหวัด

ในการนี้ ให้จังหวัดกำหนดเป้าหมายที่คณะกรรมการประสานและขับเคลื่อนนโยบาย สานพลังประชารัฐประจำจังหวัด (คสป.) และบริษัทประชารัฐรักสามัคคี ฯ ต้องให้การสนับสนุนและพัฒนา 3 ด้าน ได้แก่

1. ด้านการเกษตร
2. ด้านการแปรรูป
3. ด้านการท่องเที่ยวโดยชุมชน

โดยมุ่งพัฒนา 5 กระบวนการได้แก่ การเข้าถึงปัจจัยการผลิต การพัฒนาองค์ความรู้ การตลาด การสื่อสารสร้างการรับรู้ และการบริหารจัดการ ซึ่งคณะกรรมการประสานและขับเคลื่อนนโยบายสานพลังประชารัฐประจำจังหวัด (คสป.) กำหนดกลุ่มเป้าหมายทั้ง 3 ด้าน เพื่อดำเนินการพัฒนา ปี 2560 กว่า 30 กลุ่ม ซึ่งภารกิจของคณะกรรมการประสานและขับเคลื่อนนโยบายสานพลังประชารัฐประจำจังหวัด (คสป.) ต้องเข้าไปสนับสนุนให้กลุ่มได้ดำเนินการ 1) วิเคราะห์ตนเอง และกำหนดแผนพัฒนาตนเอง 2) สนับสนุนพัฒนาผลิตภัณฑ์กลุ่ม 3) สนับสนุนจัดช่องทางการจำหน่าย

 เพื่อให้บรรลุเป้าหมายดังกล่าว คณะกรรมการประสานและขับเคลื่อนนโยบายสานพลังประชารัฐประจำจังหวัด (คสป.) จึงได้แต่งตั้งคณะทำงานสนับสนุนการดำเนินงาน ของ คสป. จำนวน 2 ระดับ ได้แก่

 1. คณะทำงานสนับสนุนการขับเคลื่อนเศรษฐกิจฐานรากและประชารัฐ ระดับจังหวัด จำนวน 3 ด้าน ได้แก่

 1.1 ด้านการเกษตร มีเกษตรและสหกรณ์จังหวัดอ่างทอง เป็นหัวหน้าคณะทำงาน ผู้แทนส่วนราชการ ภาคเอกชน เป็นคณะทำงาน ฯ และหัวหน้ากลุ่มงานยุทธศาสตร์การพัฒนาชุมชน เป็นเลขานุการ

 1.2 ด้านการแปรรูป มีพัฒนาการจังหวัดอ่างทอง เป็นหัวหน้าคณะทำงาน ผู้แทนส่วนราชการ ภาคเอกชน เป็นคณะทำงานฯ และหัวหน้ากลุ่มงานส่งเสริมการพัฒนาชุมชน เป็นเลขานุการ

 1.3 ด้านการท่องเที่ยวโดยชุมชน มีท่องเที่ยวและกีฬาจังหวัดอ่างทอง เป็นหัวหน้าคณะทำงาน ผู้แทนส่วนราชการ ภาคเอกชน เป็นคณะทำงานฯ และหัวหน้ากลุ่มงานสารสนเทศการพัฒนาชุมชน เป็นเลขานุการ

 2. คณะทำงานสนับสนุนการขับเคลื่อนเศรษฐกิจฐานรากและประชารัฐ ระดับอำเภอ มีนายอำเภอทุกอำเภอ เป็นประธาน หัวหน้าส่วนราชการอำเภอ ผู้ทรงคุณวุฒิภาคเอกชนและประชาชน เป็นคณะทำงานฯ และมีพัฒนาการอำเภอทุกอำเภอเป็นเลขานุการ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*